Szám: 1-8/2016. 3. sz. napirendi pont

**Előterjesztés**

Zalaszentgrót Városi Önkormányzat Képviselő-testület

2015. július 19-i nyilvános, rendkívüli ülésére

**Tárgy:** Köztéri alkotások elhelyezése

**Tisztelt Képviselő-testület!**

A Villa Negra Művészeti Közhasznú Egyesület ebben az évben tartotta a XV. Zalaszentgróti Szimpóziumát, amely idén is egy záró kiállítással ért véget a Kiskastély Galériában.

A korábbi évekhez hasonlóan a Képzőművészeti Egyetem hallgatói is a Villa Negrában töltik a nyári gyakorlatukat.

A fentiekért köszönetképpen az itt alkotó művészek két műalkotást ajánlottak fel Zalaszentgrót Város részére.

Az egyik szobor alkotója Böszörményi István. A mű címe: Titok (The Secret). Az anyaga: tardosi mészkő, a mérete: 189x81x41 cm, a posztamensé 30x170x50 cm. A négyzet alakú szobron kisebb négyzet alakú lyuk látható, maximálisan elforgatott helyzetben. Az átlós bemetszések megsértik az alakzat szimmetriáját, ugyanakkor, variációs lehetőségeket teremtenek. A műalkotás elhelyezését a „Zrínyi” kanyarban elterülő zöld területre (010225/22 hrsz.) tervezzük, a korábbi szelektív hulladékgyűjtő környékén.

A másik szobor alkotója  Károlyi-Kiss Benedek. A mű címe: Diesel 2. A szobor mérete 35x70x20 cm, a posztamens mérete 120x60x20 cm. Már a tavalyi művésztelepen is készült olyan szobor, melynek az alapmotívuma és témája egy mozdony. A megvalósulás stilizált, csak nyomokban emlékeztethet konkrétumokra. A műalkotás a Járóbeteg Szakellátó Központ elé, a 371 hrsz.-ú ingatlanon kerülne elhelyezésre.

Az elmúlt évben sikeresen pályáztunk az „Épülő város” című szobor elhelyezésére a volt diszkó épület és társasház közötti 890 hrsz.-ú közterületre, ahol jelenleg egy korábban készült, Boldogfai Farkas Sándor által alkotott szobor áll. Ezt a Munkaügyi Központ előtti zöldterületen (369 hrsz.) tervezzük újra felállítani a már ott lévő szobor közelében.

A műalkotások elhelyezéséhez alapot kell készíteni, a meglévő szobrot el kell bontani és átszállítani az új helyre. Ezen munkák várható költsége 400.000,- Ft, melyre az Önkormányzat 2016. évi költségvetésének karbantartási kiadása nyújthat fedezetet.

A Magyarország helyi önkormányzatairól szóló 2011. évi CLXXXIX. törvény 42. §-a alapján a köztéri szobor, műalkotás állítása a képviselő-testület hatásköréből át nem ruházható feladat.

Kérem a T. Képviselő-testületet, hogy az előterjesztést szíveskedjen megtárgyalni, azt követően pedig az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy a Zalaszentgrót 010225/22 hrsz.-ú ingatlanon Böszörményi István a „Titok”, a Zalaszentgrót 371 hrsz.-ú ingatlanon pedig Károlyi-Kiss Benedek „Diesel 2” című alkotása felállításra, valamint a Zalaszentgrót 890 hrsz.-ú ingatlanon található szobor a Zalaszentgrót 369 hrsz.-ú ingatlanra áthelyezésre kerüljön.

A Képviselő-testület köszönetét fejezi ki Böszörményi István és Károlyi-Kiss Benedek művészeknek az alkotások ingyenes átadásával a város szépítésében végzett munkájáért.

A meglévő szobor elbontásához és átszállításához, valamint az alapok elkészítéséhez szükséges 400.000 Ft összegre az Önkormányzat 2016. évi költségvetésének karbantartási kiadása nyújt fedezetet.

A Képviselő-testület felkéri a polgármestert az alkotások elhelyezésével kapcsolatos további intézkedések megtételére.

**Határidő:** 2016. december 31.

**Felelős:** Baracskai József polgármester

**Zalaszentgrót**, 2016. július 15.

**Baracskai József**

polgármester

A határozati javaslat a törvényességi

előírásnak megfelel.

**Dr. Simon Beáta**

jegyző